Nordjyllands Politi opsnappede torsdag i alt hele syv personer, der enten var alkohol- eller narkopåvirket.

Nordjyllands Politi havde travlt i går, torsdag, med at stoppe bilister, der var alkohol- eller narkopåvirket. Det oplyser vagtchef ved Nordjyllands Politi Jess Falberg. I løbet af torsdagen fangede politiet hele syv bilister, der enten havde drukket eller taget stoffer, inden de satte sig bag rattet. - Det er et usædvanligt højt antal, taget i betragtning, at vi ikke har kørt nogen aktion på det, siger Jess Falberg. Den første bilist blev fanget i Dybvad, allerede klokken 12.07, og var en mand, der kørte rundt, mens han var påvirket af narko. Hen mod aftenen begyndte politiet at fange flere syndere, da først en 19-årig mand klokken 21.34 blev taget i Nørresundby, påvirket af narko, mens han kørte - herefter klokken 22.28 en 36-årig mand i Hjørring, der også havde taget stoffer. Senere på aftenen blev to mænd fanget i Aalborg med for høj promille. Først en 39-årig mand klokken 00.42 og herefter en 19-årig mand klokken 01.49. Klokken 02.43 blev en 27-årig kvinde standset af en patrulje i Hobro - hun viste sig at have drukket spiritus og var samtidig eftersøgt for en række andre småsager i en anden politikreds. Og slutteligt omkring klokken 04.00 kørte en 20-årig mand galt på Kridtsvinget i Aalborg og blev målt til for høj promille.